હજુ બજાર ભરાવાની શરૂઆત હતી એટલે સડક ખાસ્સી ખુલ્લી હતી. ફૂલ-પાંદડી છાપેલી ભડકાઉ લીલા રંગની સાડીનો કછોટો મારેલી એક મહિલા માંચડા નીચેની દુકાનમાં રમકડાં, ઊનના કપડાં, રંગબેરંગી ચિતરામણ કરેલા સ્કર્ટ, બનાતની ગૂંથેલી ટોપીઓ, ગોગલ્સ ભેરવેલા લાકડાના પાટિયા વગેરે સામાન ગોઠવી રહી હતી. તેની બાજુની હાટમાં એક આદમી દોરી બાંધીને તેનાં પર કમરપટ્ટા, લીલાં-પીળાં મણકાની માળા, અકીક જેવા પથ્થરના હાર વગેરે લટકાવી રહ્યો હતો. વચ્ચેની એક ગલીમાંથી તેલમાં શેકાતાં લાલ મરચાં, લસણની તીવ્ર ગંધ અહીં સુધી પ્રસરતી હતી. એ અહીંની ખાણી-પીણી બજાર હતી. વડાપાંઉથી માંડીને પિઝા અને મૅક્સિકનથી લઈને થાઈ ફૂડ સુધીની આખી દુનિયાની વાનગીઓ, વિવિધતાઓ અહીં એકસરખાં સ્વાદમાં મળી રહેતી.